《晴窗》
明代·释古易

几度雨初歇，虚窗晴转幽。鸟啼当竹户，花上隔溪楼。

地僻成深隐，春残忆旧游。今宵还有月，清影满床头。

作者简介：古易，字别行。番禺人。俗姓崔。族本儒家，与从父广慈大师同师天然老和尚。逮终养后，挈其妇与一女一子相继禀具。初为雷峰殿主，迁典客，寻掌书记。尊礼旋庵湛公，恩如父子。临化以手枕卧，顺适而终。清道光《广东通志》卷三二八有传。